Billetsalget til aftenens Europa League kamp mellem AaB og FC Dila Gori nærmer sig 4000.

- Vi er godt på vej mod 4000 solgte billetter og billetsalget har taget fart de sidste par dage. Sådan lyder meldingen fra Martin Stiggard fra AaB torsdag formiddag, når han kigger på billetsalget til torsdag aftens Europa League-kamp mod FC Dila Gori. Klubben håber at spille for fulde tribuner, og når Weber-tribunen, den største tribune på stadion, er udsolgt, forventer man at åbne blokke på sponsortribunen A. Enggaard-tribunen. Spar Nord og 3F-tribunerne er lukket til aftenens kamp. Spar Nord-tribunen på grund af UEFA's regler om siddepladser til internationale kampe og 3F-tribunen er lukket fordi man ikke forventer at kunne sælge biletter hertil. Kampen er returkamp i anden kvalifikationsrunde i Europa League. I første kamp, der blev spillet i Georgien tabte AaB hele 3-0 og nordjyderne skal således kæmpe med næb og klør, hvis drømmen om avancement i europæisk fodbold skal holdes i live.